Document ID: 32010D0724

ΑΠΌΦΑΣΗ ΤΗΣ ΕΠΙΤΡΟΠΉΣ
της 26ης Νοεμβρίου 2010
σχετικά με τη θέση της Ευρωπαϊκής Ένωσης για την τροποποίηση του παραρτήματος 6 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων
(2010/724/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για τη λειτουργία της Ευρωπαϊκής Ένωσης,
την απόφαση 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας, της 4ης Απριλίου 2002, για τη σύναψη επτά συμφωνιών με την Ελβετική Συνομοσπονδία (1), και ιδίως το άρθρο 5 παράγραφος 2 δεύτερο εδάφιο,
Εκτιμώντας τα ακόλουθα:
(1)
Η συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων (2) (στο εξής «γεωργική συμφωνία») άρχισε να ισχύει την 1η Ιουνίου 2002.
(2)
Το άρθρο 6 της γεωργικής συμφωνίας θεσπίζει μια μεικτή επιτροπή γεωργίας επιφορτισμένη με τη διαχείριση της γεωργικής συμφωνίας και την εξασφάλιση της καλής εκτέλεσής της.
(3)
Σύμφωνα με το άρθρο 11 της γεωργικής συμφωνίας, η μεικτή επιτροπή γεωργίας μπορεί να τροποποιήσει τα παραρτήματα, καθώς και τα προσαρτήματα των παραρτημάτων της συμφωνίας, με έκδοση σχετικής απόφασης.
(4)
Πρόσφατα, η μεικτή επιτροπή αποφάσισε να τροποποιήσει τα άρθρα 2 και 3 καθώς και τα προσαρτήματα 1, 2, 3 και 4 του παραρτήματος 6 της γεωργικής συμφωνίας.
(5)
Το άρθρο 5 παράγραφος 2 της απόφασης 2002/309/ΕΚ ορίζει ότι για τον καθορισμό της θέσης της Ένωσης στο ζήτημα της απόφασης της μεικτής επιτροπής για τροποποίηση του παραρτήματος 6 της γεωργικής συμφωνίας, η Επιτροπή ακολουθεί τη διαδικασία που προβλέπεται από τις διατάξεις των άρθρων 4 και 7 της απόφασης 1999/468/ΕΚ (3) του Συμβουλίου. Η Επιτροπή επικουρείται από τη μόνιμη επιτροπή σπόρων προς σπορά και γεωργικών, δενδροκηπευτικών και δασικών φυτών προς φύτευση που συστάθηκε από το άρθρο 1 της απόφασης 66/399/ΕΟΚ του Συμβουλίου (4).
(6)
Στην παρούσα απόφαση πρέπει να καθοριστεί η θέση της Ευρωπαϊκής Ένωσης, την οποία θα υιοθετήσει η Επιτροπή στο πλαίσιο της μεικτής επιτροπής γεωργίας, όσον αφορά τις τροποποιήσεις του παραρτήματος 6 της γεωργικής συμφωνίας.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
ΑΠΟΦΑΣΙΖΕΙ:
Άρθρο 1
Η θέση της Ευρωπαϊκής Ένωσης, την οποία θα υποστηρίξει η Επιτροπή στο πλαίσιο της μεικτής επιτροπής γεωργίας που συστάθηκε με το άρθρο 6 της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας σχετικά με τις συναλλαγές γεωργικών προϊόντων, βασίζεται στο σχέδιο απόφασης της μεικτής επιτροπής γεωργίας το οποίο επισυνάπτεται στην παρούσα απόφαση.
Άρθρο 2
Η απόφαση της μεικτής επιτροπής γεωργίας δημοσιεύεται στην Επίσημη Εφημερίδα της Ευρωπαϊκής Ένωσης μετά την έγκρισή της.
Βρυξέλλες, 26 Νοεμβρίου 2010.

Labels: 3
18
15